**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: VFO/507-1 /2015.

Napirend sorszáma: 2.

**Előterjesztés**

**Hévíz Város Önkormányzat Képviselő-testülete**

**2015. június 4-ei rendkívüli nyilvános ülésére**

**Tárgy:** Önkormányzati feladatellátást szolgáló fejlesztések pályázat benyújtása

**Az előterjesztő:** Papp Gábor polgármester

**Készítette:**  Babics Tamás osztályvezető

**Megtárgyalta:** -

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatokért felelős miniszter az államháztartásért felelős miniszterrel közösen pályázatot hirdetett a Magyarország 2015. évi központi költségvetéséről szóló 2014. évi C. törvény 3. melléklet II. 4. pont aa), ac) és ad) pontok szerinti Önkormányzati feladatellátást szolgáló fejlesztések támogatásra.

A támogatás célja az önkormányzatok által fenntartott bölcsődébe és óvodába járó gyermekek minél magasabb színvonalon történő ellátása, az egészségügyi alapellátás biztosítása, feltételeinek javítása, valamint a közös önkormányzat székhely hivatalának fejlesztése, felújítása az igazgatási tevékenység biztosítása érdekében. Célja továbbá a mindennapos testnevelés feltételeinek megteremtése, valamint az önkormányzati tulajdonú, belterületi közlekedési infrastruktúra fejlesztések megvalósulása.

Pályázati alcélok:

a) Kötelező önkormányzati feladatot ellátó intézmények fejlesztése, felújítása, (továbbiakban: intézményfejlesztés)

aa) Tízezer fő lakosságszámot meghaladó településeken lévő bölcsődei nevelést végző intézmény infrastrukturális fejlesztése, felújítása

ab) 70%-os kapacitás kihasználtságot meghaladó óvodai nevelést végző intézmény infrastrukturális kapacitás bővítéssel nem járó fejlesztése, felújítása,

ac) Egészségügyi alapellátást szolgáló (háziorvosi, házi gyermekorvosi ellátás, védőnői szolgálat) épület vagy helyiség fejlesztése, felújítása

ad) Közös önkormányzat székhely hivatalának fejlesztése, felújítása

b) Belterületi utak, járdák, hidak felújítása,

c) Óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása (továbbiakban: sportfejlesztés)

Az a) pont szerinti pályázat esetében legfeljebb egy intézmény fejlesztése támogatható, de egy pályázat az aa)-ab) alpontok szerinti alcélt együttesen is tartalmazhatja. Az ac), ad) és c) pontok szerinti fejlesztések esetén legfeljebb egy intézmény épületének, egészségügyi alapellátás esetén az egészségügyi szolgálatnak helyt adó épület vagy az épületben a szolgáltatással érintett helyiség(ek) infrastrukturális fejlesztésére igényelhető támogatás.

Közös feladatellátás esetén az ad) alpont szerint kizárólag a székhely hivatal fejlesztésére igényelhető támogatás.

Rendelkezésre álló keretösszeg, maximálisan igényelhető támogatás összege pályázati célonként:

|  |  |  |
| --- | --- | --- |
| Pályázati célok | Rendelkezésre álló keretösszeg  millió Ft | Maximálisan igényelhető támogatás összege  millió Ft |
| 1.a) | 2 000 | 30 |
| 1.b) | 1 000 | 15 |
| 1.c) | 500 | 20 |

A pályázaton vissza nem térítendő költségvetési támogatás igényelhető. A támogatás maximális mértéke függ a megvalósítandó céltól, illetve a Pályázó egy lakosra jutó adóerő képességétől. Hévíz esetében pályázati céloknál a fejlesztési költség 50%-a.

A pályázati adatlap benyújtása elektronikus úton a helyi önkormányzatokért felelős miniszter által üzemeltetett ebr42 önkormányzati információs rendszeren keresztül, az erre a célra kialakított pályázati felületen történhet 2015. június 9. 16:00 óráig. A pályázati adatlapot és a további benyújtandó dokumentumokat papír alapon a Kincstár területileg illetékes igazgatóságára történő postai úton való megküldésével, vagy az Igazgatóságon személyesen történő leadással lehet papír alapon benyújtani egy eredeti és két másolati példányban 2015. június 10 napjáig.

A beérkezett pályázatokról a miniszter dönt a Belügyminisztérium három, a Nemzetgazdasági Minisztérium, az Emberi Erőforrások Minisztériuma és a Nemzeti Fejlesztési Minisztérium egy-egy képviselőjéből álló Tárcaközi Bizottság javaslata alapján. A támogatás felhasználásának végső határideje: 2016. december 31.

A döntést megalapozó értékelési szempontok főként:

- Bölcsőde és óvoda fejlesztése esetén az intézménybe járó hátrányos helyzetű és halmozottan hátrányos helyzetű óvodás gyermekek száma,

- Bölcsőde és óvoda esetén az intézménybe más településről bejáró bölcsődés és óvodás gyermekek száma,

- Óvoda esetében a kihasználtsági mutatók,

- A települési önkormányzat egy főre jutó adóerő-képessége,

- Megvalósítandó műszaki tartalom.

Előnyt élveznek

- intézményfejlesztés esetén

a. a fenntartási költségek csökkentést célzó fejlesztések, felújítások (nyílászárócsere, hőszigetelés, fűtéskorszerűsítés), illetve

b. azon pályázatok, melyek olyan energetikai korszerűsítés megvalósulására irányulnak, amely során megújuló energiaforrás hasznosítása történik.

- belterületi utak, járdák, hidak esetében azok a pályázatok, amelyek a tömegközlekedés által igénybe vett utak felújítására irányulnak.

- sportfejlesztés esetén azok a pályázatok, amely esetében

a. a sportlétesítmény több település kiszolgálására alkalmas, vagy válik alkalmassá,

b. több sportág befogadására alkalmas, vagy válik alkalmassá,

c. építészeti és kommunikációs akadálymentesítése megvalósul,

d. a fogyatékkal élők sportolási lehetősége bővül.

**A pályázati feltételek és az önkormányzat fejlesztési terveinek figyelembevételével a pályázati alcélok közül az alábbi fejlesztési célok sorolhatók benyújtásra javasoltnak:**

**b) Belterületi utak, járdák, hidak felújítása :**

|  |  |  |  |  |
| --- | --- | --- | --- | --- |
| 1. | **Sugár utca Semmelweis-Kossuth között járdafelújítás, forgalomtechnikai eszköz elhelyezése** | Járdafelújítás a jelzett szakaszon a 2013-ban elkészült utcafelújításból ez a szakasz kimaradt. Az óvoda és a gimnázium környezete miatt jelentős gyalogos forgalom tapasztalható, a járda felújításával a Sugár utca rekonstrukciója teljessé válik. Az óvoda bejárata előtti szakaszon a gyerekek kiszaladását gátló 3 db korlát kihelyezése is a projekt része. | nem engedélyköteles,  árajánlat benyújtása szükséges | br. 7.980.000.- Ft  Önerő: 3.990.000.-Ft |

**c)** **Óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása:**

|  |  |  |  |  |
| --- | --- | --- | --- | --- |
| 1. | **Sportcsarnok parketta felújítás** | parketta felújítás 1060 m2-en, a használat során a parketta és fatalapzata elhasználódott, felújítása a rendeltetésszerű használathoz szükséges | nem engedélyköteles,  árajánlat benyújtása szükséges | br. 22.000.000.-Ft  Önerő: 12.000.000.-Ft |

A fejlesztések műszaki tartalmának és költségvetésének összeállítása az előterjesztés készítésének időpontjában még folyamatban van. A rövid határidőre tekintettel az előterjesztés a pályázati lehetőségek teljes kihasználásának figyelembevételével készült.

**Tisztelt Képviselő-testület!**

A felvázolt lehetőségek közül mint látható több pályázati alcél benyújtása támogatható.

A Képviselő-testület és Szervei Szervezeti és Működési Szabályzatáról szóló 34/2014. (X. 30.) önkormányzati rendelet 61. § (3) bekezdése értelmében – az idő rövidsége miatt – az előterjesztést bizottsági véleményezés nélkül nyújtom be.

Hévíz 2015. június 3.

**2.**

**Határozati javaslat**

1. Hévíz Város Önkormányzat Képviselő-testülete az Önkormányzati feladatellátást szolgáló fejlesztések támogatása pályázat 2015. kiírásában szereplő pályázati célok közül a következő fejlesztési célok benyújtását rendeli el: Sugár utca – Semmelweis utca – Kossuth utca között járdafelújítás, forgalomtechnikai eszköz elhelyezése és Sportcsarnok parketta felújítása.

2. Hévíz Város Önkormányzat Képviselő-testületének 3/2015. (II.17.) számú költségvetési rendelete 1/8 melléklet 3. során 25.484 e Ft áll rendelkezésre, ebből a Képviselő-testület 15.990 e Ft összeget biztosít az 1. pontban írt pályázatok önereje forrásaként.

3. A Képviselő-testület felhatalmazza a Polgármestert a pályázati dokumentáció összeállítására és a pályázat benyújtására.

**Felelős:** Papp Gábor polgármester

**Határidő:** 2015. június 9.

4. A Képviselő-testület felkéri a jegyzőt, hogy Hévíz Város Önkormányzat 2015. évi gazdálkodásáról szóló 3/2015. (II.17.) számú rendelet módosítására irányuló rendelet-tervezet kidolgozásáról gondoskodjon.

**Felelős:** dr. Tüske Róbert jegyző

**Határidő:** 2015. július 31.

**3.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Babics Tamás** | **osztályvezető** |  |  |
| **Dr. Márkus Mirtill** | **aljegyző** |  |  |
| **Szintén László** | **pénzügyi ellenőrzés** |  |  |
|  | **egyeztetési kötelezettség** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |